འདི་མ་བཤད་ཐབས་མེད་ཅིག་རེད།ཞབས་བརྟན་འགྲོ་མཁན་སྐོར་ལ་སྔོན་མ་ནས་ངེད་ཅག་གིས་གཏམ་བཤད་ནས་ཡི་གེ་བྲིས་ཡོད།ད་ལོར་ཕྱོགས་རིས་མི་ཡོང་བའི་ཆེད་དུ་ཞབས་བརྟན་སྒྲུབ་མཁན་སྐོར་ལ་སྒྲིག་གཞི་གསར་པ་མང་པོ་བཞག་ཡོད་པ་རེད།ངེད་ཀྱིས་དེ་ལ་རྒྱབ་སྐྱོར་ཡོད།འོན་ཀྱང་།གྲོང་པ་ཆ་རེའི་ཁང་ཚན་དགེ་རྣམས་ཀྱིས།དཔེ་ཆ་ལྟ་མཁན་སློབ་གཉེར་བ་རྣམས་ཞབས་བརྟན་བཙན་གྱིས་དེད་འདུག་ཟེར་བའི་སྐད་ཆ་སླེབས་འདུགདེའི་སྐོར་ལ་ཁྱེད་ཅག་གཟབ་དགོས་པ་ཆེ།སྟོང་སྐོར་དགོན་མདོ་སྔགས་སློབ་གླིང་གི་དགེ་རྒན་གྱི་མིང་ངེད་ལ་ཡོད་པའི་ཆ་ནས་འདི་རྣམས་བཤད་རྒྱུའི་ནུས་པ་ཡོད་དགོས་པ་རེད།བཤད་རྒྱུའི་སྤོབས་པ་ཡང་ཡོད་དགོས་པ་རེད།བཤད་ཀྱང་དགོས་རེད་མ་གཏོགས།གད་མོ་བགད་ཁ་བྱས་ཏེ་སྐད་ཆ་ཡག་ས་ནས་རྐྱང་རྐྱང་བཤད་བསྡད་ན་འགྲིག་ཡོད་མ་རེད།ངེད་ཅག་གིས་སྔོན་མ་ནས་བཤད་ཡོད།ཞབས་བརྟན་རྩ་བ་ཉིད་ནས་འགྲོ་མི་འདོད་ན་དེ་ཡང་ཆོག་རེད།ཞབས་བརྟན་འགྲོ་འདོད་ན་དེ་ལུགས་ཀྱིས་བྱ་བར་བྱེད་ཆོག་རེད།འདི་ལ་གྲྭ་ཚང་གི་ལས་སྣེ་གཙོས་ལས་སྣེ་རྣམས་ཀྱིས་བལྟ་དགོས།ཁང་ཚན་གཅིག་གིས་དགོན་པའི་སྒྲིག་གཞི་ལས་བརྒལ་བའི་ལས་ཀ་ལས་ནས་འགྲིག་རྒྱུ་མ་རེད།འོ་དེའི་སྐོར་ལ་གཟབ་གཟབ་བྱོས།ཆུ་མ་འོང་གོང་གི་ཆུ་ར་དང་།རླུང་མ་འོང་གོང་གི་གཡོལ་བ་ཟེར་བ་བཞིན་ངེད་ཀྱིས་སྔོན་ནས་སྐད་ཆ་འདི་བཤད་པ་ཡིན།